กรุงไทยออกหุ้นกู้อีกแสนล้าน
ขอผู้ถือหุ้นรับสินเชื่อขยายตัว ไม่สนซื้อคืนหุ้นบัตรกรุงไทย
23 มี.ค. 2555

ขอผู้ถือหุ้นรับสินเชื่อขยายตัว ไม่สนซื้อคืนหุ้นบัตรกรุงไทย
“กรุงไทย” เล็งขอวงเงินออกหุ้นกู้เพิ่มแสนล้าน รับสินเชื่อภาคเอกชนฟื้นตัว ยันไม่สนเทนเดอร์ออฟเฟอร์ “เคทีซี” 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ในการประชุมผู้ถือ หุ้นวันที่ 11 เม.ย.นี้ ธนาคารจะยื่นขอวงเงินในการออกหุ้นกู้เพิ่มจากผู้ถือ หุ้นอีก 1 แสนล้านบาท เนื่องจากมองว่าขณะนี้ทิศทางดอกเบี้ยมี ความเหมาะสมที่จะระดมทุนผ่านการออกหุ้นกู้ เพื่อรองรับการเติบโตของสินเชื่อ นอกเหนือจากการระดมเงินผ่านช่องทางเงินฝากและตั๋วบี/อีตามปกติ 
“ขณะนี้ยังไม่ตัดสินใจว่าจะเปิดจำหน่ายหุ้นกู้ระยะสั้นในวงเงินเท่าไร โดยก่อนหน้านี้ธนาคารได้ออกหุ้นกู้ด้อยสิทธิอายุ 10 ปี จำนวน 2 หมื่นล้านบาท จำหน่ายไปแล้ว” นายอภิศักดิ์ กล่าว
นายอภิศักดิ์ กล่าวว่า ในปีนี้ธนาคารจะยังยึดหลักการเดิม คือ มุ่งขยายสัดส่วนสินเชื่อเอสเอ็มอี เพื่อเพิ่มผลตอบแทนจากดอกเบี้ยให้สูงขึ้น ในช่วง 2 เดือนที่ผ่านมา สินเชื่อของธนาคารยังเติบโตได้ไม่มากนัก เนื่องจากมีการคืนวงเงินจากภาครัฐเข้ามาประมาณ 1 หมื่นล้านบาท แต่เชื่อว่าสินเชื่อในไตรมาสแรกจะยังโตได้ตามเป้า เนื่องจากในเดือน มี.ค. ภาครัฐเริ่มมีการทยอยเบิกวงเงินกลับคืนไปบางส่วน
“ตอนนี้เรามีสัดส่วนสินเชื่อภาครัฐในพอร์ตอยู่ที่ 18% ลดลงจากเดิมที่ 19-20% ซึ่งในปีนี้น่าจะลดลงได้อีก เนื่องจากภาคเอกชนมีการฟื้นตัวดีกว่าที่คาดไว้ มีการขอสินเชื่อเพื่อการซ่อมแซมและลงทุนเพิ่มเข้ามามาก ดอกเบี้ยอ้างอิงที่ 3% ก็เอื้อต่อการฟื้นเศรษฐกิจ แต่ยังเร็วเกินไปที่จะทบทวนเป้าหมายสินเชื่อ เพราะเศรษฐกิจในปีนี้ยังมีปัจจัยไม่แน่นอนหลายอย่าง” นายอภิศักดิ์ กล่าว
ทั้งนี้ ยืนยันว่าธนาคารยังไม่มีแผนจะทำคำเสนอซื้อหุ้น (เทนเดอร์ออฟเฟอร์) จากบริษัท บัตรกรุงไทย หรือเคทีซี ในขณะนี้ เนื่องจากปัจจุบันเคทีซียังมีอัตราผลตอบแทนต่อผู้ถือหุ้นต่ำจากการขาดทุนสะสม ซึ่งต้องใช้เวลาในการปรับตัวและลดต้นทุนการบริหารจัดการและการใช้จ่าย ดังนั้นหากดึงกลับเข้ามาบริหารจะเป็นการสร้างภาระต่อธนาคาร
“ในฐานะผู้ถือหุ้นเราก็ดูอยู่ห่างๆ แผนลดต้นทุนที่เขาเสนอมาก็ดูโอเคถ้าทำได้จริง สาขาที่ปิดไปก็เป็นส่วนหนึ่งในแผน เรามองว่าบริษัทลูกไม่ควรจะมีผลตอบแทนต่อผู้ถือหุ้นต่ำกว่าแม่ ถ้าแม่อยู่ที่ 14% ลูกก็ต้องอยู่ระดับเดียวกัน ถ้าทำได้ก็ค่อยคิดกันอีกที” นายอภิศักดิ์ กล่าว